किसी समारोह में जहां लोग आमोद प्रमोद की मानसिकता में होते हैं वहां ज्ञानीनाम अग्रगण्यम बनना मुझे मुश्किल होता हैं। ऐसा कुछ कहना सही है जो मनोरंजन भी करे और जो कुछ नवीनता भी लिए हो। मेरे पास कुछ नहीं था। मैंने उलझन में मंच की सीढ़ियां चढ़ीं। पूरे वर्ष जो अच्छा बुरा हुआ वह कहना ,उसे गिनाना मुझे बासापन लगता है। क्या खोया क्या पाया भी किसी की रुचि का विषय नहीं होता। लोग चाहते हैं नाचो , गाओ , मौज मनाओ और खा पीकर घर जाओ। मंच पर खड़े होकर कुछ भी महत्वपूर्ण बोलना महज भाषणबाजी के अतिरिक्त और किसी नाम से नहीं जाना जाता आजकल। कहा हुआ दोहराने में ,जाने हुए को जनाने में और वाणी से बुद्धि-विलास कराने में मैं अक्सर लज्जित और असहज हो जाता हूं।